CELEX: 32021R1929
Language: fi
Date: 2021-11-08 00:00:00
Title: Komission asetus (EU) 2021/1929, annettu 8 päivänä marraskuuta 2021, asetuksen (EU) N:o 142/2011 muuttamisesta siltä osin kuin on kyse tiettyjen luokkaan 2 kuuluvia aineksia sisältävien orgaanisten lannoitteiden ja maanparannusaineiden vientiä koskevista edellytyksistä (ETA:n kannalta merkityksellinen teksti)

9.11.2021   
               
               
                  FI
               
               
                  Euroopan unionin virallinen lehti
               
               
                  L 394/4
               
            
         KOMISSION ASETUS (EU) 2021/1929,
         annettu 8 päivänä marraskuuta 2021,
         asetuksen (EU) N:o 142/2011 muuttamisesta siltä osin kuin on kyse tiettyjen luokkaan 2 kuuluvia aineksia sisältävien orgaanisten lannoitteiden ja maanparannusaineiden vientiä koskevista edellytyksistä
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä sekä asetuksen (EY) N:o 1774/2002 kumoamisesta 21 päivänä lokakuuta 2009 annetun Euroopan parlamentin ja neuvoston asetuksen (EY) N:o 1069/2009 (1) ja erityisesti sen 32 artiklan 3 kohdan a alakohdan ja 43 artiklan 3 kohdan toisen alakohdan,
         sekä katsoo seuraavaa:
         
                     (1)
                  
                  
                     Komission asetuksessa (EU) N:o 142/2011 (2) säädetään kansanterveyttä ja eläinten terveyttä koskevista säännöistä johdettujen tuotteiden, muun muassa orgaanisten lannoitteiden ja maanparannusaineiden, markkinoille saattamista varten.
                  
               
                     (2)
                  
                  
                     Asetuksen (EU) N:o 142/2011 liitteessä XIV olevassa V luvussa säädetään muun muassa käsitellyn lannan vientiä koskevista säännöistä. Käsiteltyä lantaa saa käyttää aineosana, jonka avulla estetään luokkaan 2 kuuluvista aineksista johdettua liha-luujauhoa sisältävien orgaanisten lannoitteiden ja maanparannusaineiden myöhempi käyttö ruokinnassa. Käsitellyn lannan vientiä koskevia sääntöjä olisi muutettava siten, että sallitaan luokkaan 2 kuuluvista aineksista johdettuun liha-luujauhoon sekoitusaineosana sisältyvän käsitellyn lannan vienti.
                  
               
                     (3)
                  
                  
                     Tiettyjen orgaanisten lannoitteiden ja maanparannusaineiden, jotka sisältävät luokkaan 2 kuuluvista aineksista johdettua liha-luujauhoa, vienti olisi sallittava ilman asetuksen (EU) N:o 1069/2009 48 artiklan 4 kohdassa tarkoitettua suoraan määräpaikkaan kuljettamista, jos tällaisten lannoitteiden ja maanparannusaineiden koostumus tai pakkaus estää niiden käytön ruokinnassa. Jotta estetään orgaanisten lannoitteiden ja maanparannusaineiden myöhempi käyttö ruokinnassa, niihin olisi sekoitettava käsiteltyä lantaa tai muita säädettyjä aineosia. Luokkaan 2 kuuluvista aineksista johdettua liha-luujauhoa sisältävien orgaanisten lannoitteiden ja maanparannusaineiden vientiä koskevat säännöt vahvistetaan asetuksen (EU) N:o 142/2011 liitteessä XIV olevassa V luvussa.
                  
               
                     (4)
                  
                  
                     Asetuksen (EU) N:o 142/2011 liitteessä VIII säädetään unionin markkinoille saatettavia orgaanisia lannoitteita ja maanparannusaineita koskevista merkintävaatimuksista. Kun on kyse viennistä kolmansiin maihin, merkinnät olisi tehtävä yhdellä määrämaana olevan kolmannen maan virallisista kielistä.
                  
               
                     (5)
                  
                  
                     Asetuksen (EU) N:o 142/2011 liitettä XIV olisi sen vuoksi muutettava.
                  
               
                     (6)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EU) N:o 142/2011 liitteessä XIV oleva V luku tämän asetuksen liitteen mukaisesti.
         
         
            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 8 päivänä marraskuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 300, 14.11.2009, s. 1.
         
            (2)  Komission asetus (EU) N:o 142/2011, annettu 25 päivänä helmikuuta 2011, muiden kuin ihmisravinnoksi tarkoitettujen eläimistä saatavien sivutuotteiden ja niistä johdettujen tuotteiden terveyssäännöistä annetun Euroopan parlamentin ja neuvoston asetuksen (EY) N:o 1069/2009 täytäntöönpanosta sekä neuvoston direktiivin 97/78/EY täytäntöönpanosta tiettyjen näytteiden ja tuotteiden osalta, jotka vapautetaan kyseisen direktiivin mukaisista eläinlääkärintarkastuksista rajatarkastusasemilla (EUVL L 54, 26.2.2011, s. 1).
      
      
         
            LIITE
            Muutetaan asetuksen (EU) N:o 142/2011 liitteessä XIV olevan V luvun taulukko seuraavasti:
            
                        a)
                     
                     
                        Korvataan rivi 1 seuraavasti:
                        
                                    ”1
                                 
                                 
                                    Käsitelty lanta
                                    Orgaaniset lannoitteet, komposti tai mädätysjätteet, jotka on saatu biokaasuksi muuntamisesta ja jotka eivät sisällä muita eläimestä saatavia sivutuotteita tai johdettuja tuotteita kuin käsiteltyä lantaa
                                    Jalostettu eläinvalkuainen, joka sisältää käsiteltyä lantaa sekoitusaineosana, tai luokkaan 2 kuuluvista aineksista johdettu liha-luujauho, joka sisältää lantaa sekoitusaineosana
                                 
                                 
                                    Seuraavien johdettujen tuotteiden on täytettävä ainakin liitteessä XI olevan I luvun 2 jakson a, b, d ja e alakohdassa vahvistetut vaatimukset:
                                    
                                                —
                                             
                                             
                                                Käsitelty lanta
                                             
                                          
                                                —
                                             
                                             
                                                Orgaaniset lannoitteet, komposti tai mädätysjätteet, jotka on saatu biokaasuksi muuntamisesta ja jotka eivät sisällä muita eläimestä saatavia sivutuotteita tai johdettuja tuotteita kuin käsiteltyä lantaa
                                             
                                          
                                                —
                                             
                                             
                                                Käsitelty lanta sekoitusaineosana jalostetussa eläinvalkuaisessa tai luokkaan 2 kuuluvista aineksista johdetussa liha-luujauhossa”.
                                             
                                          
                              
                  
                        b)
                     
                     
                        Lisätään rivi 4 seuraavasti:
                        
                                    ”4
                                 
                                 
                                    Luokkaan 2 kuuluvista aineksista johdettua liha-luujauhoa sisältävät orgaaniset lannoitteet ja maanparannusaineet
                                 
                                 
                                    Orgaaniset lannoitteet ja maanparannusaineet, jotka sisältävät liitteessä XI olevan II luvun 1 jakson 1, 2, 3 ja 5 kohdassa tarkoitetuista luokkaan 2 kuuluvista aineksista johdettua liha-luujauhoa ja jotka on pakattu loppukuluttajan käytettäviksi tarkoitettuihin enintään 50 kilogramman myyntipakkauksiin, joiden sisällöstä
                                    
                                                a)
                                             
                                             
                                                enintään 90 tilavuusprosenttia on luokkaan 2 kuuluvasta aineksesta johdettua liha-luujauhoa
                                             
                                          
                                                b)
                                             
                                             
                                                vähintään 10 tilavuusprosenttia on käsiteltyä lantaa, käsiteltyä virtsaa, kalkkia, kivennäislannoitteita tai mitä tahansa muuta liitteessä XI olevan II luvun 1 jakson 3 kohdan b alakohdassa tarkoitettua sekoitusaineosaa”.